Priekšlikums PADOMES LĒMUMS par nostāju, kas Eiropas Savienības vārdā jāpieņem Antarktikas jūras dzīvo resursu saglabāšanas komisijā (CCAMLR) /* COM/2014/0133 final - 2014/0077 (NLE) */





PASKAIDROJUMA RAKSTS 1. PRIEKŠLIKUMA KONTEKSTS Ar Padomes Lēmumu 81/691/EEK[1] Eiropas Kopiena ir apstiprinājusi Antarktikas jūras dzīvo resursu saglabāšanas konvenciju (CCAMLR konvencija), ar kuru tika izveidota Antarktikas jūras dzīvo resursu saglabāšanas komisija (CCAMLR). CCAMLR ir reģionāla zvejniecības pārvaldības organizācija (RZPO), kas ir atbildīga par jūras dzīvo resursu saglabāšanu un pārvaldību Antarktiskajā okeānā. Eiropas Savienība par CCAMLR līgumslēdzēju pusi kļuva 1982. gadā. Saskaņā ar Līguma par Eiropas Savienības darbību 218. panta 9. punktu lēmums par nostāju, kura Savienības vārdā jāpieņem reģionālajās zvejniecības pārvaldības organizācijās, ja tās ir tiesīgas pieņemt lēmumus ar juridiskām sekām, izņemot lēmumus, kas papildina vai groza iestāžu sistēmu, jāpieņem Padomei, pamatojoties uz Komisijas priekšlikumu. Šāda nostāja reģionālajās zvejniecības pārvaldības organizācijās šobrīd ir pieņemta atbilstīgi "divu līmeņu" pieejai. Padomes lēmumā ir izklāstīti Eiropas Savienības nostājas vadošie principi un orientējošie norādījumi vairākiem gadiem, bet vēlāk šī nostāja Komisijas neoficiālajos dokumentos, kuri jāapspriež Padomes darba grupā, tiek pielāgota katrai gadskārtējai sanāksmei. Attiecībā uz CCAMLR Padomes 2009. gada 19. oktobra Lēmumā Nr. 13908/1/09 REV 1 paredzēts pārskatīt Savienības nostāju pirms 2014. gada gadskārtējās sanāksmes. Tādēļ šā priekšlikuma mērķis ir noteikt Savienības nostāju Antarktikas jūras dzīvo resursu saglabāšanas komisijā laikposmam no 2014. līdz 2019. gadam un tādējādi aizstāt Padomes Lēmumu Nr. 13908/1/09 REV 1, kas attiecas uz 2009.–2014. gadu. Šī pārskatīšana tiek veikta, lai iekļautu jaunās kopējās zivsaimniecības politikas (KZP) principus un orientējošos norādījumus, kā izklāstīts Eiropas Parlamenta un Padomes Regulā (ES) Nr. 1380/2013[2], ņemot vērā arī tos mērķus, kuri izklāstīti Komisijas paziņojumā par KZP ārējo dimensiju[3]. Turklāt Savienības nostāja ir pielāgota Lisabonas līgumam. Visbeidzot, nostāja, cik vien iespējams, ir salāgota ar dažādu RZPO īpašajām iezīmēm. Līdzīgi kā patlaban spēkā esošajās nostājās, arī jaunajā nostājā ir izklāstīti principi un orientējošie norādījumi. Turklāt – kā dalībvalstis to lūgušas attiecībā uz citām nesen salāgotām nostājām – ir iekļauta standarta procedūra, kas izmantojama Savienības nostājas ikgadējā precizēšanā. 2. APSPRIEŠANĀS AR IEINTERESĒTAJĀM PERSONĀM UN IETEKMES NOVĒRTĒJUMU REZULTĀTI KZP ārējā dimensija tika izvērtēta par KZP reformas priekšlikumiem veiktajā ietekmes novērtējumā. Principi un orientējošie norādījumi, par ko panākta vienošanās jaunās KZP kontekstā, vienkārši ir transponēti pārskatītajās nostājās. 3. PRIEKŠLIKUMA JURIDISKIE ASPEKTI Šis lēmums sagatavots, pamatojoties uz Līgumu par Eiropas Savienības darbību un jo īpaši tā 43. panta 2. punktu saistībā ar 218. panta 9. punktu, kas paredz, ka Padome pēc Komisijas priekšlikuma pieņem lēmumu, ar ko nosaka nostāju, kas Savienības vārdā jāpieņem ar nolīgumu izveidotā struktūrā, ja šāda struktūra ir tiesīga pieņemt lēmumus ar juridiskām sekām. Tas attiecas uz nostāju, kas Antarktikas jūras dzīvo resursu saglabāšanas komisijā Komisijai jāpieņem Savienības vārdā. Eiropas Parlamenta un Padomes Regula (ES) Nr. 1380/2013[4] ir juridiskais pamats, ar ko nosaka principus, kuriem atbilstīgi jāīsteno šīs sarunu pilnvaras. Ar šo lēmumu aizstāj Padomes Lēmumu Nr. 13908/1/09 REV 1, kas attiecas uz 2009.–2014. gadu, un tas aptver laikposmu no 2014. līdz 2019. gadam. 2014/0077 (NLE) Priekšlikums PADOMES LĒMUMS par nostāju, kas Eiropas Savienības vārdā jāpieņem Antarktikas jūras dzīvo resursu saglabāšanas komisijā (CCAMLR) EIROPAS SAVIENĪBAS PADOME, ņemot vērā Līgumu par Eiropas Savienības darbību un jo īpaši tā 43. panta 2. punktu saistībā ar 218. panta 9. punktu, ņemot vērā Eiropas Komisijas priekšlikumu, tā kā: (1) Līguma par Eiropas Savienības darbību 38. pants saistībā ar tā 39. pantu paredz, ka viens no kopējās zivsaimniecības politikas mērķiem ir nodrošināt piedāvājuma pieejamību. (2) Eiropas Parlamenta un Padomes Regula (ES) Nr. 1380/2013[5] nosaka: Savienība nodrošina, ka zvejas un akvakultūras darbības ilgtermiņā ir ekoloģiski ilgtspējīgas un tiek pārvaldītas atbilstīgi mērķim nodrošināt ieguvumus ekonomiskajā, sociālajā un nodarbinātības jomā un veicināt pārtikas pieejamību. Tajā arī paredzēts, ka Savienība zvejniecības pārvaldībā ievēro piesardzīgu pieeju, un tās mērķis ir nodrošināt to, lai dzīvo jūras bioloģisko resursu izmantošanas rezultātā iegūto sugu populācijas tiktu atjaunotas un uzturētas virs līmeņa, kas nodrošina maksimālo ilgtspējīgas ieguves apjomu. Tajā ir arī noteikts, ka Savienība tiecas veikt pārvaldības un saglabāšanas pasākumus, pamatojoties uz labākajiem pieejamajiem zinātniskajiem ieteikumiem, veicināt zvejas paņēmienus, ar kuriem palīdz nodrošināt selektīvāku zveju, nepieļauj un samazina nevēlamu nozveju, cik vien iespējams, un nodrošināt zveju, kurai ir maza ietekme uz jūras ekosistēmu un zvejas resursiem, un pakāpeniski izskaust izmetumus. Turklāt regula īpaši paredz, ka Savienība šos principus piemēro ārpolitikā. (3) Ar Padomes Lēmumu 81/691/EEK[6] Eiropas Kopiena ir apstiprinājusi Antarktikas jūras dzīvo resursu saglabāšanas konvenciju (CCAMLR konvencija), ar kuru tika izveidota Antarktikas jūras dzīvo resursu saglabāšanas komisija (CCAMLR). Minētajā organizācijā CCAMLR ir atbildīga par tādu pasākumu pieņemšanu, kuru mērķis ir nodrošināt Antarktikas jūras dzīvo resursu saglabāšanu, tostarp to racionālu izmantošanu. Šādi pasākumi var kļūt saistoši Savienībai. (4) Saskaņā ar Līguma par Eiropas Savienības darbību 218. panta 9. punktu lēmums par nostāju, kura Savienības vārdā jāpieņem reģionālajās zvejniecības pārvaldības organizācijās, ja tās ir tiesīgas pieņemt lēmumus ar juridiskām sekām, izņemot lēmumus, kas papildina vai groza iestāžu sistēmu, jāpieņem Padomei, pamatojoties uz Komisijas priekšlikumu. (5) Ņemot vērā zvejas resursu mainīgo raksturu CCAMLR konvencijas apgabalā un no tā izrietošo nepieciešamību Savienības nostājā ņemt vērā jaunākās izmaiņas, tostarp jaunāko statistikas, bioloģisko un citu informāciju, kuru iesniedz CCAMLR gadskārtējās sanāksmes laikā vai pirms tās, Savienības nostājas ikgadējās precizēšanas vajadzībām ir jāievieš procedūras saskaņā ar lojālas sadarbības principu starp Savienības iestādēm, kas izklāstīts LES 13. panta 2. punktā, IR PIEŅĒMUSI ŠO LĒMUMU. 1. pants Nostāja, kas Eiropas Savienībai jāpieņem CCAMLR gadskārtējā sanāksmē, ja minētā struktūra ir tiesīga pieņemt lēmumus ar juridiskām sekām, ir izklāstīta šā lēmuma I pielikumā. 2. pants Savienības nostājas, kas jāpieņem CCAMLR gadskārtējā sanāksmē, ikgadējā precizēšana notiek saskaņā ar šā lēmuma II pielikumu. 3. pants Šā lēmuma I pielikumā izklāstīto Savienības nostāju Padome pēc Komisijas priekšlikuma novērtē un vajadzības gadījumā pārskata vēlākais līdz CCAMLR gadskārtējai sanāksmei 2019. gadā. 4. pants Šis lēmums aizstāj Padomes 2009. gada 19. oktobra Lēmumu Nr. 13908/1/09 REV 1. 5. pants Šis lēmums stājas spēkā XXX. Briselē, Padomes vārdā — priekšsēdētājs [1] OV L 24, 27.1.1983., 1. lpp. [2] Eiropas Parlamenta un Padomes Regula (ES) Nr. 1380/2013 par kopējo zivsaimniecības politiku un ar ko groza Padomes Regulas (EK) Nr. 1954/2003 un (EK) Nr. 1224/2009 un atceļ Padomes Regulas (EK) Nr. 2371/2002 un (EK) Nr. 639/2004 un Padomes Lēmumu 2004/585/EK (OV L 354, 28.12.2013., 22. lpp.). [3] COM(2011) 424, 13.7.2011. [4] Eiropas Parlamenta un Padomes Regula (ES) Nr. 1380/2013 par kopējo zivsaimniecības politiku un ar ko groza Padomes Regulas (EK) Nr. 1954/2003 un (EK) Nr. 1224/2009 un atceļ Padomes Regulas (EK) Nr. 2371/2002 un (EK) Nr. 639/2004 un Padomes Lēmumu 2004/585/EK (OV L 354, 28.12.2013., 22. lpp.). [5] Eiropas Parlamenta un Padomes Regula (ES) Nr. 1380/2013 par kopējo zivsaimniecības politiku un ar ko groza Padomes Regulas (EK) Nr. 1954/2003 un (EK) Nr. 1224/2009 un atceļ Padomes Regulas (EK) Nr. 2371/2002 un (EK) Nr. 639/2004 un Padomes Lēmumu 2004/585/EK (OV L 354, 28.12.2013., 22. lpp.). [6] OV L 24, 27.1.1983, 1. lpp. PIELIKUMI dokumentam Priekšlikums Padomes Lēmumam par nostāju, kas Eiropas Savienības vārdā jāpieņem Antarktikas jūras dzīvo resursu saglabāšanas komisijā (CCAMLR) I PIELIKUMS Savienības nostāja Antarktikas jūras dzīvo resursu saglabāšanas komisijā 1. Principi Saistībā ar Antarktikas jūras dzīvo resursu saglabāšanas komisiju (CCAMLR) Savienība: a) rīkojas atbilstīgi mērķiem, kurus tā tiecas sasniegt saistībā ar kopējās zivsaimniecības politiku, proti, Savienība izmanto piesardzīgu pieeju, lai nodrošinātu ar CCAMLR reglamentēto sugu ilgtspējīgu izmantošanu tādā līmenī, kas ļauj panākt sugu ilgtspējīgas ieguves maksimālo apjomu, veicinātu ekosistēmas pieejas īstenošanu zvejniecības pārvaldībā un ierobežotu zvejas darbību ietekmi uz jūras ekosistēmām, izvairītos no nevēlamas nozvejas un cik vien iespējams to samazinātu, un pakāpeniski izskaustu izmetumus, un līdz minimumam samazinātu zvejas darbību ietekmi uz jūras ekosistēmām, kā arī, veicinot Savienības zvejniecību ekonomisko stabilitāti un konkurētspēju, nodrošinātu pietiekami augstu dzīves līmeni tiem, kas ir atkarīgi no zvejas darbībām, un ņemtu vērā patērētāju intereses; b) nodrošina, ka CCAMLR pieņemtie pasākumi atbilst CCAMLR konvencijas mērķiem; c) nodrošina, ka CCAMLR pieņemtie pasākumi ir saskaņā ar starptautiskajām tiesībām un jo īpaši ar ANO Jūras tiesību konvenciju, ANO Nolīgumu par transzonālo zivju krājumu un tālu migrējošo zivju krājumu saglabāšanu un pārvaldību un Nolīgumu par zvejas kuģu atbilstības veicināšanu starptautiskajiem saglabāšanas un pārvaldības pasākumiem atklātā jūrā, un ANO Pārtikas un lauksaimniecības organizācijas 2009. gada Nolīgumu par ostas valsts pasākumiem; d) veicina nostāju saskaņotību reģionālajās zvejniecības pārvaldības organizācijās un, vajadzības gadījumā, reģionālajās jūras konvencijās, kuras attiecas uz to pašu apgabalu; e) tiecas panākt sinerģiju ar politiku, kuru Savienība zivsaimniecības nozarē īsteno divpusējās attiecībās ar trešām valstīm, un nodrošina saskaņotību ar citām politikas jomām, tādām kā ārējās attiecības, vide, tirdzniecība, izstrāde, pētniecība un inovācija u. c.; f) nodrošina Savienības starptautisko saistību ievērošanu; g) ņem vērā Padomes 2012. gada 19. marta secinājumus par Komisijas paziņojumu par kopējās zivsaimniecības politikas ārējo dimensiju[1]. 2. Orientējoši norādījumi Savienība vajadzības gadījumā cenšas atbalstīt CCAMLR šādu pasākumu pieņemšanā: a) CCAMLR konvencijas apgabala zvejas resursu saglabāšanas un pārvaldības pasākumi, kuru pamatā ir labākie pieejamie zinātniskie ieteikumi; šādi pasākumi ietver CCAMLR reglamentēto sugu KPN un kvotas vai zvejas piepūles regulējumu, kas vēlākais līdz 2020. gadam sekmētu vai saglabātu ilgtspējīgas ieguves maksimālo apjomu. Vajadzības gadījumā, lai zvejas piepūle būtu atbilstīga pieejamajām zvejas iespējām, apsver uz pārzvejotiem krājumiem vērstus konkrētus pasākumus; b) NNN zvejas darbību novēršanas, aizkavēšanas un izskaušanas pasākumi CCAMLR konvencijas apgabalā, tostarp NNN sarakstu veidošana; c) CCAMLR konvencijas apgabalā piemērojami uzraudzības, kontroles un pārraudzības pasākumi, lai nodrošinātu kontroles efektivitāti un atbilstību pasākumiem, kas pieņemti saskaņā ar CCAMLR; d) pasākumi, lai līdz minimumam samazinātu zvejas darbību negatīvo ietekmi uz jūras bioloģisko daudzveidību un jūras ekosistēmām, tostarp jutīgu jūras ekosistēmu aizsardzības pasākumi CCAMLR konvencijas apgabalā atbilstīgi ANO Ģenerālās asamblejas rezolūcijām, un izveidotu aizsargājamo jūras teritoriju reprezentatīvu tīklu, ietverot pasākumus, ar kuriem var izvairīties no nevēlamas nozvejas un cik vien iespējams to samazināt, jo īpaši attiecībā uz ekoloģiski saistītām sugām, un pakāpeniski izskaust izmetumus; e) pasākumi, lai aizliegtu tādu zveju, kuras vienīgais nolūks ir iegūt haizivju spuras, un paredzētu, ka visas haizivis jāizkrauj ar neatdalītām spurām; f) papildu tehniskie pasākumi, kurus pieņem, pamatojoties uz CCAMLR satvarā izveidoto apakšstruktūru ieteikumiem. II PIELIKUMS Savienības nostājas, kas jāpieņem Antarktikas jūras dzīvo resursu saglabāšanas komisijas gadskārtējā sanāksmē, ikgadējā precizēšana Pirms katras Antarktikas jūras dzīvo resursu saglabāšanas komisijas (CCAMLR) gadskārtējās sanāksmes tiek veikti nepieciešamie pasākumi, lai Savienības vārdā paustajā nostājā saskaņā ar I pielikumā izklāstītajiem principiem un orientējošiem norādījumiem tiktu ņemta vērā Eiropas Komisijai nosūtītā jaunākā statistikas, bioloģiskā informācija, kā arī cita būtiska informācija. Šajā sakarā un balstoties uz minēto informāciju, Eiropas Komisija pietiekamā laika posmā pirms katras CCAMLR gadskārtējās sanāksmes nosūta Padomei vai tās darba sagatavošanas struktūrām dokumentu, kurā detalizēti aprakstīti ierosinātās Savienības nostājas precizējumi, lai apspriestu un pieņemtu tos elementus, kurus iekļaus Savienības vārdā paustajā nostājā. Ja turpmāko sanāksmju laikā, tostarp uz vietas, nav iespējams panākt vienošanos, lai Savienības nostājā iekļautu jaunākos elementus, šo jautājumu nodod Padomei vai tās darba sagatavošanas struktūrām. [1] Sk. dok. 7086/12 PECHE 66.